РЕГЛАМЕНТ (ЕС) 2022/1290 НА КОМИСИЯТА

от 22 юли 2022 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от аметоктрадин, хлормекват, додин, никотин, профенофос и мултикапсиден ядрено-полиедрен вирус по Spodoptera exigua (SeMNPV) изолат BV-0004 във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1 и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за аметоктрадин и додин са определени в приложение II към Регламент (ЕО) № 396/2005. МДГОВ за хлормекват и никотин са определени в част А от приложение III към посочения регламент. МДГОВ за профенофос са определени в приложение II и в част Б от приложение III към посочения регламент. За мултикапсиден ядрено-полиедрен вирус по Spodoptera exigua (SeMNPV) изолат BV-0004 не са определени конкретни МДГОВ в Регламент (ЕО) № 396/2005 и това вещество не е включено в приложение IV към посочения регламент, поради което се прилага стойността по подразбиране от 0,01 mg/kg, определена в член 18, параграф 1, буква б) от него.

(2) В рамките на процедура по разрешаването на употребата на продукт за растителна защита, съдържащ активното вещество аметоктрадин, върху култури, които могат да бъдат привлекателни за пчелите и това да причини наличието на остатъчни вещества в меда, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ за мед.

(3) По отношение на додин бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ за цитрусови плодове.

(4) В съответствие с член 8 от Регламент (ЕО) № 396/2005 съответните държави членки подложиха на оценка тези заявления и изпратиха докладите за оценка на Комисията.

(5) Европейският орган за безопасност на храните („Органът“) разгледа заявленията и докладите за оценка, като обърна по-специално внимание на рисковете за потребителите, а когато бе приложимо — и за животните, и даде обосновани становища по предложените МДГОВ (2). Той изпрати становищата си до заявителите, до Комисията и до държавите членки и ги направи общодостъпни.

(6) Органът стигна до заключението, че са изпълнени всички изисквания във връзка с пълнотата на подадените данни и че поисканите от заявителите изменения на МДГОВ са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. При това Органът взе предвид най-актуалната информация относно токсикологичните свойства на веществата. Не бе установен риск от превишаване на допустимата дневна доза или на острата референтна доза нито при дългосрочна експозиция на посочените вещества чрез консумация на всички хранителни продукти, които биха могли да ги съдържат, нито при краткосрочна експозиция, дължаща се на прекомерна консумация на съответните продукти.

(7) С Регламент (ЕС) 2019/1561 на Комисията (3) бяха определени временни МДГОВ за хлормекват в кладница, а с Регламент (ЕС) 2017/693 на Комисията (4) – за хлормекват в култивирани гъби, като определените стойности бяха съответно 6 mg/kg и 0,9 mg/kg. Временните МДГОВ бяха определени въз основа на данни от наблюдение, които показаха, че при нетретирани култивирани гъби се срещат остатъчни вещества, чието количество превишава границата на определяне, поради кръстосано замърсяване на култивираните гъби със слама, законно третирана с хлормекват. Тези временни МДГОВ бяха определени за срок до 13 април 2021 г., до представянето на данни от наблюдение за наличието на посоченото вещество в съответните продукти.

(8) Органът и стопанските субекти в областта на храните представиха актуални данни от наблюдение, които показаха, че остатъци от хлормекват все още присъстват в кладница и в култивирани гъби, в количества, превишаващи границата на определяне. Производителите на гъби уведомиха Комисията за едно текущо проучване за оценка на нивата на замърсяване на кладница и други култивирани гъби. Тъй като проучването ще приключи през 2022 г., след което събраните данни ще бъдат предоставени на Комисията, е целесъобразно срокът на валидност на тези временни МДГОВ да бъде удължен с една година считано от датата на публикуване на настоящия регламент.

(9) Временни МДГОВ в размер на 0,07 mg/kg бяха определени също с Регламент (ЕС) 2017/693 за хлормекват в круши, тъй като данните от наблюдението показаха, че в дърветата все още присъстват остатъчни количества вследствие на предишни употреби. Временната МДГОВ беше определена за срок до 13 април 2021 г., до представянето на данни от наблюдение за наличието на посоченото вещество в съответния продукт. Органът, държавите членки и стопанските субекти в областта на храните представиха актуални данни от наблюдение, които показаха, че остатъци от посоченото вещество все още присъстват в круши, в количества, превишаващи границата на определяне. Поради това е целесъобразно наблюдението на количествата хлормекват в круши да продължи и срокът на валидност на посочената временна МДГОВ да бъде удължен със седем години считано от датата на публикуване на настоящия регламент.

(10) С Регламент (ЕС) 2017/978 на Комисията (5) бяха определени временни МДГОВ за никотин при диворастящи гъби (изсушени манатарки (сеп) и изсушени диворастящи гъби, различни от манатарките), за срок до 19 октомври 2021 г., до представянето и оценката на новите данни и информация от наблюдение за естественото наличие или за образуването на никотин в съответните продукти. Няма убедителни научни доказателства, които да доказват естественото наличие на никотин в съответните продукти или да хвърлят светлина върху механизма на образуването му. Органът и стопанските субекти в областта на храните представиха актуални данни от наблюдение, които показаха, че остатъци от посоченото вещество все още присъстват в тези продукти, в количества, превишаващи границата на определяне. Поради това е целесъобразно наблюдението на количествата никотин в тези продукти да продължи и срокът на валидност на посочените временни МДГОВ да бъде удължен със седем години считано от датата на публикуване на настоящия регламент.

(11) С Регламент (ЕС) 2017/978 беше определена временна МДГОВ за профенофос в листенца от роза за срок до 18 октомври 2021 г., до представянето на данни от наблюдение за наличието на посоченото вещество в съответния продукт. Органът и стопанските субекти в областта на храните представиха актуални данни от наблюдение, които показаха, че остатъци от посоченото вещество все още присъстват в листенца от роза, в количества, превишаващи границата на определяне. Поради това е целесъобразно наблюдението на количествата профенофос в листенца от роза да продължи и срокът на валидност на посочената временна МДГОВ да бъде удължен със седем години считано от датата на публикуване на настоящия регламент.

(12) В съответствие с член 7 от Регламент (ЕО) № 1107/2009 на Европейския парламент и на Съвета (6) до държава членка бе подадено заявление за одобряване на активното вещество мултикапсиден ядрено-полиедрен вирус по Spodoptera exigua (SeMNPV) изолат BV-0004. Съответната държава членка подложи заявлението на оценка в съответствие с член 11, параграф 2 от посочения регламент. Органът разгледа заявлението и представи заключение във връзка с партньорската проверка на оценката на риска от употребата на активното вещество като пестицид (7), в което посочи, че мултикапсиден ядрено-полиедрен вирус по Spodoptera exigua (SeMNPV) изолат BV-0004 отговаря на изискванията за включване в приложение IV към Регламент (ЕО) № 396/2005. Поради това е целесъобразно посоченото вещество да бъде включено в приложение IV към Регламент (ЕО) № 396/2005.

(13) Въз основа на обоснованите становища и на заключението на Органа и като се вземат под внимание факторите от значение, изброени в член 14, параграф 2 от Регламент (ЕО) № 396/2005, се счита, че предложените изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(14) Поради това Регламент (ЕО) № 396/2005 следва да бъде съответно изменен.

(15) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III и IV към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 22 юли 2022 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Научните доклади на ЕОБХ са публикувани на следния уебсайт: http://www.efsa.europa.eu:

Reasoned Opinion on the modification of the existing maximum residue level for ametoctradin in honey (Обосновано становище относно изменението на съществуващите максимално допустими граници на остатъчни вещества (МДГОВ) за аметоктрадин в мед). EFSA Journal (Бюлетин на ЕОБХ) 2021;19(11):6943.

Reasoned Opinion on the modification of the existing maximum residue levels for dodine in citrus fruits (Обосновано становище относно определянето на максимално допустими граници на остатъчни вещества за додин в цитрусови плодове). EFSA Journal (Бюлетин на ЕОБХ) 2021;19(11):6950.

(3) Регламент (ЕС) 2019/1561 на Комисията от 17 септември 2019 г. за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от хлормекват в култивирани гъби (ОВ L 240, 18.9.2019 г., стр. 1).

(4) Регламент (ЕС) 2017/693 на Комисията от 7 април 2017 г. за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от битертанол, хлормекват и тебуфенпирад във и върху определени продукти (ОВ L 101, 13.4.2017 г., стр. 1).

(5) Регламент (ЕС) 2017/978 на Комисията от 9 юни 2017 г. за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от флуопирам; хексахлороциклохексан (НСН), алфа-изомер; хексахлороциклохексан (НСН), бета-изомер; хексахлороциклохексан (НСН), сума от изомери, с изключение на гама-изомера; линдан (хексахлороциклохексан (НСН), гама-изомер); никотин и профенофос във и върху определени продукти (ОВ L 151, 14.6.2017 г., стр. 1).

(6) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(7) Conclusion on the peer review of the pesticide risk assessment of the active substance Spodoptera exigua multicapsid nucleopolyhedrovirus (SeMNPV) (Заключение във връзка с партньорската проверка на оценката на риска от употребата на активното вещество мултикапсиден ядрено-полиедрен вирус по Spodoptera exigua (SeMNPV) като пестицид). EFSA Journal (Бюлетин на ЕОБХ) 2021;19(10):6848.